Faul tydelik hoof by KSA; Smith glo volgendeChris Nenzani, president van Krieket Suid-Afrika. (Foto: Twitter) Dr. Jacques Faul blyk die man te wees wat jy in ’n krisissituasie aan jou kant wil hê. In 2012 is hy as Krieket Suid-Afrika (KSA) se tydelike uitvoerende hoof aangestel nadat Gerald Majola die trekpas oor die IPL-bonusskandaal gekry het. Nou moet dr. Faul weer eens probeer om die land se krieketkastaiings uit die vuur te krap nadat hy gister vir die tweede keer in sy loopbaan as KSA se tydelike uitvoerende hoof aangestel is. Dit was ’n dramatiese week vir Suid-Afrikaanse krieket waar belangrike beamptes bedank het, Standard Bank wat as hoofborg besluit het om nie sy borgskap te hernieu nie, spelers wat met ’n staking gedreig het en joernaliste wie se wedstryd-akkreditasie ingetrek is. En die persoon om wie die krisisspilpunt na bewering draai, is Thabang Moroe – die man wat sedert Julie 2018 KSA se uitvoerende hoof is. Thabang Moroe – die geskorsde uitvoerende hoof van KSA. (Foto: Twitter) Moroe is Vrydag geskors om die bewerings teen hom te ondersoek. Hy sal egter steeds gedurende die ondersoek sy volle salaris ontvang. Tydens gister se mediakonferensie in Johannesburg het Chris Nenzani (KSA se president) gesê die voormalige Protea-paaltjiewagter en uitvoerende hoof van die Internasionale Krieketraad, Dave Richardson, kan dr. Faul in ’n raadgewende hoedanigheid bystaan. Een van die eerste doelwitte op KSA se prioriteitslys is om Graeme Smith deel van die nasionale opset te maak. Die 38-jarige oudkaptein van die Proteas is vir die rol as KSA se eerste direkteur van krieket genader, maar nadat daar berig is dat hy al op 1 Oktober in dié amp aangestel sou word, het die proses gesloer en Smith het intussen sy aansoek onttrek. Samesprekings tussen die twee partye is egter intussen hervat en Nenzani het gister gesê Smith se aanstelling is om die draai. Volgens Nenzani het Smith sy aansoek om ’n paar redes onttrek, waaronder dat hy nie vir Moroe vertrou het nie. Smith was ook huiwering omdat hy gevoel het daar geen waarborg was dat hy sonder politieke, asook KSA-inmenging sy werk kon doen nie. Graeme Smith kan binnekort die rol as KSA se eerste direkteur van krieket vervul. (Foto: ANA) “As jy ’n direkteur van krieket het, kan die res van die legkaartstukke in plek val. Jy kan met die keuringsproses begin en die span kan begin voorberei,” het Nenzani gesê. Die toetsreeks teen Engeland begin oor net meer as twee weke en daar is nog nie ’n Protea-groep vir die wedstryde aangekondig nie. Engeland het sy spelersgroep reeds aangekondig. Ook dr. Faul het die erns van Smith se aanstelling beklemtoon. “As hy nou deel word van die opset, is daar darem ’n mate van vordering. En dit is wat ons nou ongelooflik nodig het. Ons moet toesien dat die Proteas ’n mededingende krag in wêreldkrieket bly,” het hy gesê.